ሁለተኛ፦ በኢትዮጵያ ውስጥ የአንድነት ጉዳይ ሲነሳ የሚያስደነግጣቸው፣ የሚያንቀጠቅጣቸው ኃይሎች ብዙ ናቸው። አንድነት ሲባል በነሱ አጠራር “የድሮው አማራና አማርኛ” የነገሠበት አንድነት ተመልሶ መጥቶ የሚያንቃቸው፣ የሚጫንባቸው፤ ምናልባትም እንደነሱ አስተያየት በተወሰነ መልኩ እኔም እጋራዋለሁ፣ ኢህአዴግ የሰጣቸውን በቋንቋ የመጠቀምና ዲሞክራሲያዊ ባይሆንም በራሳቸው ሰዎች የመተዳደር መብት የሚነጥቃቸው የሚመስላቸው ብዙ ኃይሎች አሉ። ከዚህ አንጻር ግንቦት ሰባት አንድነት የሚለውን ቃል በሚጠቀምበት ቦታ ሁሉ ጥንቃቄን ሊያሳይ ይገባል። በሌላ አነጋገር ኢህአዴግ ኢ-ዲሞክራሲያዊ ነው ወይም መጥፎ መንግሥት ነው ማለት፤ ኢህአዴግን የሚወዱትና የሚደግፉት፣ በኢህአዴግ ሕይወታቸው በመልካም የተለወጠ ሰዎችና ቡድኖች የሉም ማለት አይደለም። አንዳንድ ግዜ በራሳችን ተቃውሞ ብቻ መታወር የለብንም። ኢህአዴግን ከልባቸው የሚደግፉ፣ ስህተቶች ቢኖሩበትም፣ እነኝህ የኢህአዴግ ስህተቶች ከሌላ እሱን ሊተካ ከሚጥር ኃይል ግን ገዝፈው የማያስፈሩዋቸው ብዙ ቡድኖች አሉ። ይሄ የአንድነት ጉዳይ እንዳይጨፈልቃቸው ሰግተው ከኢህአዴግ ጉያ ስር የሚጠለሉ ኃይሎችን፣ ኢህአዴግ እንደ ማስፈራሪያ መሣሪያ እንዳይጠቀምባቸውና ለዚያም ዱላ ማቀበል እንዳይሆን ከወዲሁ ጥንቃቄ ሊወሰድ ይገባል።
